Proiect

LEGE

cu privire la statutul, structura, devizul de cheltuieli 

şi cuantumul salariului funcţiei membrilor şi colaboratorilor 

Consiliului Coordonator al Audiovizualului 

 Parlamentul adoptă prezenta lege ordinară.

Art. 1. – Se aprobă:

statutul  Consiliului  Coordonator  al  Audiovizualului, expus în     anexa nr. 1;

structura  Consiliului  Coordonator  al  Audiovizualului  conform    anexei nr. 2.

Art. 2. – Se stabileşte personalul Consiliului Coordonator al Audiovizualului  în număr de 36 unităţi, inclusiv 7 inspectori teritoriali.

Art. 3. – Se aprobă devizul de cheltuieli al Consiliului Coordonator al Audiovizualului pe anul 2007 în sumă de 1965,4 mii lei, inclusiv fondul de retribuire a muncii în sumă de 1104 mii lei, conform anexei nr. 3.

Art. 4. – Se stabileşte cuantumul retribuirii lunare a muncii pentru membrii şi colaboratorii Consiliului Coordonator al Audiovizualului conform anexei nr. 4.

Art.5. – Guvernul va asigura finanţarea Consiliului Coordonator al Audiovizualului de la Bugetul de stat. Categoriile de salarizare şi coeficienţii tarifari sînt prevăzuţi în Legea cu privire la sistemul de salarizare  în sectorul bugetar nr. 355-XVI din 23 decembrie 2005.

Art. 6. – Consiliul Coordonator al Audiovizualului poate acorda contra plată consultaţii în profilul activităţii sale.  Taxele pentru astfel de consultaţii vor fi stabilite de Ministerul Finanţelor.

Art.7. – Anexele 1-4 fac parte componentă a prezentei legi.

Preşedintele Parlamentului

APROBAT                                                                                                      Anexa nr. 1

prin Decizia CCA 

nr. 2 din 23 noiembrie 2006 

STATUTUL

CONSILIULUI COORDONATOR AL AUDIOVIZUALULUI

din REPUBLICA MOLDOVA

DISPOZIŢII GENERALE

Art. 1 Consiliul Coordonator al Audiovizualului este autoritate publică autonomă în domeniul audiovizual din Republica Moldova, reprezentant şi garant al interesului public în domeniul audiovizualului, potrivit articolului 39 din Codul Audiovizualului

CAPITOLUL I

CONSILIUL COORDONATOR AL AUDIOVIZUALULUI

Art. 2 Atribuţiile Consiliului Coordonator al Audiovizualului, numit în continuare CCA, sunt stabilite de Codul Audiovizualului nr. 260-XVI din 27.07.2006.

Art. 3 Membrii CCA, în calitatea lor de garanţi ai interesului public în domeniul audiovizualului, au îndatorirea, în limitele competenţelor legale, de a adopta toate măsurile necesare pentru a preveni lezarea interesului public.

Art. 4  Membrii Consiliului Coordonator al Audiovizualului supervizează următoarele direcţii de reglementare a activitţii în domeniu: 

a) respectarea legislaţiei, normelor juridice în vigoare de către instituţiile audiovizuale;

b) relaţiile externe;

c) licenţierea genurilor de programe audiovizuale;

d) supravegherea instituţiilor audiovizuale din teritoriu;

e) monitorizarea programelor audiovizuale;

f) perspectivele dezvoltării audiovizualului autohton;

g) administrarea resurselor interne ş. a. 

Art. 5 (1) CCA se întruneşte în sedinte publice de două ori pe lună sau de câte ori este necesar. 

(2) Ordinea de zi a şedinţei, însoţită de documentaţia aferentă, este transmisă tuturor membrilor CCA şi, după caz, direcţiilor implicate, prin secţia administrativă şi de personal, cu cel puţin 72 de ore înainte de ora începerii şedinţei.

(3) În deschiderea şedinţelor, ordinea de zi poate fi completată, la propunerea membrilor CCA, cu acordul majorităţii.

(4) CCA se întruneşte obligatoriu atunci când se supun aprobării solicitări de acordare de licenţe de emisie, autorizaţii de retransmisie, decizii de reglementare, propuneri de sancţiuni, sau când se dezbat rapoarte de monitorizare şi de inspecţie.

Art. 6 (1) La şedinţele CCA participă, după caz, şefii direcţiilor şi serviciilor de specialitate.

(2) Dezbaterile CCA şi modul de adoptare a deciziilor, ca şi a altor măsuri, se consemnează în procesul verbal al şedinţei, semnată de preşedintele CCA.

Art. 7 CCA deliberează în prezenţa a cel puţin 6 dintre membrii săi, iar deciziile se adoptă dacă întrunesc votul a cel puţin 5 membri.

Art. 8 În exercitarea atribuţiilor sale, CCA adoptă decizii, instrucţiuni sau, după caz, recomandări.

Art. 9 Deciziile CCA au caracter de acte administrative şi trebuie motivate.

Art. 10 CCA aprobă raportul anual de activitate care urmează a fi prezentat Parlamentului.

Art. 11 CCA desemnează reprezentanţii săi la activităţi şi manifestări ce au loc în străinătate.

Art. 12 Preşedintele, vicepreşedintele, precum şi membrii CCA acordă săptămânal audienţe, conform unui program stabilit şi anunţat public.

CAPITOLUL II 

 PREŞEDINTELE ŞI VICEPREŞEDINTELE

CONSILIULUI COORDONATOR AL AUDIOVIZUALULUI

Art. 13 Pentru funcţia de preşedinte sau de vicepreşedinte al CCA poate candida orice membru al CCA. 

Art. 14 Alegerea şi revocarea preşedintelui şi/sau de vicepreşedintelui al CCA se face, prin vot deschis, cu simpla majoritate de voturi, în condiţiile prevăzute de lege. 

Art. 15 Preşedintele conduce CCA şi coordonează activitatea membrilor acestuia, în limitele competenţelor stabilite de Codul Audiovizualului nr. 260-XVI din 27.07.2006 nr. 504/2002, cu modificările şi completările ulterioare.

Art. 16 Preşedintele convoacă şi conduce şedinţele CCA. În absenţa preşedintelui, acest drept îi revine vicepreşedintelui CCA.

Art. 17 Preşedintele semnează deciziile adoptate de CCA, asigurând punerea în aplicare a acestora.

Art. 18 Preşedintele CCA este ordonator principal de credite şi asigură gestionarea eficientă a fondurilor publice alocate.

Art. 19 Preşedintele reprezintă CCA în relaţiile acestuia cu Parlamentul,

Preşedinţia R.Moldova, Guvernul, persoanele juridice din domeniul radiodifuziunii şi din cel al televiziunii, partidele şi formaţiunile politice, alte autorităţi publice şi persoane juridice, precum şi în relaţiile internaţionale.

Art. 20 Preşedintele numeşte şi eliberează din funcţie personalul aparatului tehnic de specialitate al CCA, în temeiul şi în condiţiile stabilite de lege.

Art. 21 În îndeplinirea atribuţiilor sale, preşedintele CCA emite decizii administrative.

Art. 22 În absenţa preşedintelui, conducerea CCA este asigurată de vicepreşedinte; în absenta presedintelui şi a vicepresedintelui, va fi desemnat un alt membru al CCA, care să îndeplineasca aceste atributii.

CAPITOLUL III 

 ŞEDINŢELE CONSILIULUI

Art. 23 Şedinţele CCA sînt publice; ele sînt conduse de preşedinte sau vicepreşedinte, iar prin delegare - de oricare dintre membrii CCA.

Art. 24 CCA, la iniţiativa preşedintelui sau a cel puţin trei membri, are dreptul, o singură dată şi pe baza unor argumente întemeiate, să solicite reexaminarea unei probleme sau a unei decizii adoptate. Excepţie fac deciziile cu referire la acordarea licenţelor de emisie şi a autorizaţiilor de retransmisie.

CAPITOLUL IV –

APARATUL TEHNIC DE SPECIALITATE

Art. 25 Aparatul tehnic de specialitate al CCA este format din funcţionari publici şi personal încadrat cu contract individual de muncă.

Art. 26 Structura organizatorică, înfiinţarea şi desfiinţarea unor nivele din structură şi statul de funcţii se aprobă de membrii CCA.

Art. 27 Personalul aparatului tehnic de specialitate este angajat, în condiţiile prevăzute de lege.

Art. 28 (1) Programul de lucru al colaboratorilor CCA este de 8 ore zilnic, între orele 8.00 – 17.00.

 (2) În condiţii excepţionale, se pot aproba derogări de la programul normal de lucru.

Art. 29 Organigrama aparatului CCA este prevăzută în Anexa la prezentul Statut.

SECŢIUNEA I

Secretarul CCA

Art. 30 Secretarul CCA se subordonează preşedintelui CCA. 

Art. 31 Secretarul CCA are următoarele atribuţii:

1) Pregăteşte şedinţele Consiliului Coordonator al Audiovizualului, şi anume:

- întocmeşte ordinea de zi;

- anunţă membrii CCA, colaboratorii şi invitaţii despre data desfăşurării şedinţei;

- anunţă reprezentanţii mas-media despre data desfăşurării şedinţei CCA;

- anunţă şi invită la şedinţă conducătorii sau reprezentanţii instituţiilor audiovizuale vizate în sedinţă;

- invită la şedinţă, în caz de necesitate, reprezentanţi ai diferitor structuri şi domenii vizate;

- anunţă persoanele care urmează să vorbească în cadrul şedinţei despre necesitatea pregătirii şi prezentării unor rapoarte sau informaţii;

- colectează documentele şi informaţiile întocmite de către colaboratorii CCA (sau alte persoane) necesare pentru desfăşurarea şedinţelor;

- completează mapele cu documentele necesare pentru fiecare membru al CCA şi le prezintă acestora cu 5 zile înainte de data desfăşurării şedinţei;

- întocmeşte procesele - verbale ale şedinţelor ССA;

- redactează deciziile adoptate în şedinţele CCA, le semnează şi le expediază persoanelor interesate sau instanţelor vizate;

- asigură publicarea deciziilor CCA;

- ţine registrul şedinţelor CCA, procesele-verbale ale şedinţelor şi al deciziilor;

- ţine evidenţa executării deciziilor CCA.

2) Pregăteşte întâlnirile şi întrunirile preşedintelui CCA cu colaboratorii şi conducătorii instituţiilor audiovizualului, conducători ai administraţiei publice centrale şi locale.

3) Redactează corespondenţa ССA cu diferite instanţe (scrisori, avize, răspunsuri etc.).

4) Pregăteşte materialele pentru participarea preşedintelui CCA la briefinguri, conferinţe de presă, întrevederi, deplasări.

5) Acordă informaţii şi consultaţii referitoare la procedura desfăşurării şedinţelor CCA: data şi modul de desfăşurare a şedinţelor, chestiunile abordate; informaţii referitoare la deciziile adoptate: data, conţinutul acestora, informaţii referitoare la data şi modalitatea de desfăşurare a concursului pentru acordarea licenţelor de emisie etc..

6) Organizează pregătirea şi expedierea materialelor privind activitatea CCA pentru a fi făcute publice.

7) Execută dispoziţii (orale, scrise) ale preşedintelui şi membrilor CCA.

SECŢIUNEA II

Contabilitatea

Art. 32 Contabilitatea este subordonată preşedintelui CCA .

Art. 33 Contabilitatea are următoarele atribuţii:

- întocmeşte şi înaintează spre aprobare proiectul de buget după care elaborează devizul de venituri şi cheltuieli pentru anul următor;

- întocmeşte statele de plată, statele de concediu de odihnă şi concediu medical, urmăreşte virarea obligaţiilor către bugetul statului, bugetul asigurărilor sociale şi bugetele speciale;

- întocmeşte fişa individuală de salarii deschisă pentru fiecare salariat;

- întocmeşte situaţia lunară privind decontările formate din cheltuielile de bază şi mijloace speciale;

- asigură acordarea sumelor în lei şi valută necesare personalului care se deplasează, în interesul serviciului, în ţară şi străinătate şi urmăreşte justificarea în termen a acestora;

- întocmeşte dări de seamă lunare, trimestriale, anuale şi le înaintează organelor de specialitate în termenele prevăzute de lege;

- participă la centralizarea şi elaborarea propunerilor pentru aprovizionarea cu echipamente, materiale, consumabile, obiecte de inventar pentru sediul central şi sediile în teritoriu.

SECŢIUNEA III

DIRECŢIA EXPERTIZĂ ŞI LICENŢIERE

Art. 34 Direcţia Expertiză şi Licenţiere este subordonată CCA, este condusă de un şef de direcţie. 

Art. 35 Direcţia Expertiză şi Licenţiere are următoarele atribuţii:

- asigură evidenţa şi îndrumarea operatorilor de radiodifuziune şi de televiziune - terestre şi prin satelit - şi a furnizorilor de servicii prin reţele de cablu radio şi TV;

- pune la dispoziţia CCA, precum şi altor instituţii interesate, baza de date necesară pentru analize, diagnoze, prognoze, cercetări, statistici ale fenomenului audiovizual;

- colaborează cu toate subdiviziunile CCA;

- participă, alături de celelalte subdiviziuni de specialitate, la întocmirea propunerilor de modificare a actelor normative în vigoare în domeniul audiovizualului;

- primeşte, înregistrează şi ţine evidenţa dosarelor şi cererilor de obţinere a licenţelor tehnice;

- realizează expertizarea dosarelor, pe baza căreia întocmeşte notele de expertiză pentru prezentarea în şedinţe publice de acordare a licenţelor de emisie pentru radiodifuziune şi televiziune, terestre şi prin satelit;

- efectuează analize asupra modului de încadrare în condiţiile de concurs a documentaţiei depuse de solicitanţi şi face propuneri conducerii;

- acordă solicitanţilor îndrumări privind întocmirea dosarelor;

- primeşte solicitările de cedare a licenţelor, le supune aprobării CCA, perfectează licenţele de emisie, autorizaţiile de retransmisie şi actualizează datele din anexe;

- face propuneri pentru planificarea şedinţelor publice de concurs;

- ţine legătura cu radiodifuzorii deţinători de licenţe de emisie, asigurând evidenţa datelor primite de la acestea;

- păstrează întreaga documentaţie privind licenţele de emisie, pe durata de valabilitate a acestora;

- cooperează cu celelalte servicii la urmărirea activităţii titularilor de licenţă de emisie şi la întocmirea rapoartelor statistice periodice privind activitatea în domeniul audiovizualului;

- ţine legătura cu specialişti ai autorităţilor centrale şi de reglementare în domeniu pentru rezolvarea operativă a problemelor comune legate de gestionarea licenţelor, pentru radiodifuziune, televiziune şi satelit;

- ţine evidenţa tuturor frecvenţelor de radio şi de televiziune, acordate prin licenţă;

- ţine evidenţa eliberării şi retragerii de licenţe;

- ţine evidenţa expirării termenelor de intrare în emisie şi întocmeşte sinteze pe această temă;

- face propuneri de decizii, avize şi hotărâri ale CCA legate de activitatea de licenţiere a CCA;

- urmăreşte pe plan naţional şi internaţional tendinţele tehnologice şi culturale, care au tangenţă cu sectorul audiovizualului, făcînd propuneri în consecinţă;

- ţine evidenţa solicitărilor de frecvenţe radio şi tv;

- întocmeşte proiectele pentru decizii de retragere a licenţelor la cerere sau la expirarea termenului de valabilitate a acestora;

- îşi alcătuieşte şi actualizează propria bază de date;

- participă la verificarea studiourilor de radiodifuziune, televiziune, satelit şi ale furnizorilor de servicii de programe prin reţele de cablu şi întocmeşte procesul verbal de constatare a îndeplinirii condiţiilor de acordare a deciziei de autorizare audiovizuală, stipulate în documentele, pe baza cărora se efectuiază activitatea audiovizuală.

SECŢIUNEA IV

DIRECŢIA MONITORIZARE

Art. 36 Direcţia monitorizare este subordonată CCA, este condusă de un şef şi include un serviciu de monitorizare în teritoriu.

Art. 37 Direcţia monitorizare îndeplineşte următoarele atribuţii:

- monitorizarea conţinutului programelor operatorilor de radiodifuziune şi de televiziune, respectarea grilelor de program înscrise în caietele de sarcini ale deţinătorilor de licenţe de emisie, respectarea legislaţiei şi a reglementărilor în domeniul audiovizualului;

- monitorizarea programelor posturilor de televiziune si de radio pentru perioade determinate, corelînd rezultatele acestor monitorizări cu prevederile din caietele de sarcini, din legislaţia în domeniu, în vederea prezentării CCA de rapoarte specifice conţinînd analize ale rezultatelor monitorizarilor conţinutului programelor audiovizuale;

- păstrează timp de 60 de zile înregistrările;

- sesizarea CCA, în limita resurselor tehnice şi de personal, asupra abaterilor constatate privind conţinutul programelor de televiziune şi de radio, care nu fac obiectul monitorizării sistematice;

- întocmirea de rapoarte de monitorizare a programelor de televiziune şi de radio şi prezentarea lor în şedinţele CCA;

- efectuarea de monitorizări ca urmare a reclamaţiilor şi sesizărilor primite de instituţie cu privire la conţinutul programelor de televiziune şi radio;

- realizarea de sinteze de monitorizare privind respectarea reglementărilor şi a caietelor de sarcini;

- stabilirea obiectivelor şi metodologiilor de monitorizare, cu aprobarea CCA;

- planificarea, organizarea, coordonarea ş controlul activităţii personalului din componenta Direcţiei monitorizare, în vederea îndeplinirii atribuţiilor specifice;

- gestionarea utilizării resurselor tehnice şi de personal;

- organizarea, actualizarea si întretinerea bazei de date a monitorizării;

- corelarea activităţilor şi rezultatelor Direcţiei monitorizare cu alte subdiviziuni ale instituţiei.

SECŢIUNEA V

SERVICIUL RELAŢII EXTERNE ŞI INTEGRARE EUROPEANĂ

Art. 38 Serviciul Relaţii Externe şi Integrare Europeană este subordonat preşedintelui CCA.

Art. 39 Şeful Serviciului Relaţii Externe şi Integrare Europeană participă la şedinţele CCA.

Art. 40 Serviciul Relaţii Externe şi Integrare Europeană are următoarele atribuţii:

- asigură informarea periodică a CCA asupra evoluţiei politicii UE în domeniul audiovizualului;

- identifică sursele de informare relevante pentru activitatea CCA sub aspectul alinierii la standardele europene în domeniu şi asigură documentarea, analiza, sintetizarea sau traducerea materialelor privind procesul de integrare europeană (reglementări, directive, recomandări, convenţii, documente transmise de Comisia Europeană);

- susţine corespondenţa CCA cu MAEIE şi organismele internaţionale specializate în audiovizual;

- avizează proiectele acordurilor bilaterale, în care se conţin referiri la activitatea audiovizualului;

- organizează serviciile de protocol cu oaspeţii de peste hotare;

- asigură funcţionarea tehnicii de calcul a CCA.

SECŢIUNEA VI

SERVICIUL JURIDIC ŞI DE PERSONAL

Art. 41 Serviciul juridic şi de personal este subordonat preşedintelui CCA.

Art. 42 Serviciul juridic, în scopul desfăşurării activităţilor CCA, în conformitate cu prevederile legislaţiei în vigoare, exercită următoarele atribuţii:

- avizează, sub aspectul legalităţii, deciziile emise de CCA şi de preşedintele acestuia;

- verifică şi avizează documentele juridice din dosarele de înscriere la concurs pentru obţinerea licenţei de emisie pentru radio, televiziune şi satelit, conform prevederilor legale;

- verifică şi avizează documentele juridice în vederea eliberării avizului de retransmisie, conform prevederilor legale;

- verifică şi avizează documentaţia juridică privind cedarea licenţei de emisie, conform prevederilor legale;

- verifică contractele sau acordurile încheiate între radiodifuzori şi distribuitorii de servicii de programme, în vederea aprobării de către Consiliu a serviciilor de programe (grilă);

- acordă solicitanţilor informaţii privind documentaţia juridică necesară întocmirii dosarelor;

- avizează din punct de vedere juridic contractele încheiate de instituţie;

- reprezintă CCA, pe baza împuternicirii date de preşedintele CCA, în faţa autorităţilor publice, instanţelor judecătoreşti, organelor jurisdicţionale, precum şi în faţa organelor de urmărire penală;

- avizează deciziile de sancţionare emise de CCA şi ţine evidenţa acestora;

- îndeplineşte, în limitele competenţei, orice alte sarcini primite din partea Preşedintelui CCA. 

Art. 43 Serviciul personal are următoarele atribuţii:

- coordonează funcţionarea subdiviziunilor secretariat şi resurse umane;

- asigură structura optimă de personal a CCA, pe baza organigramei aprobate şi în acord cu atribuţiile şi responsabilităţile fiecărei subdiviziuni;

- îndeplineşte şi alte atribuţii stabilite prin lege ori încredinţate de preşedinte;

- gestionează arhiva CCA în conformitate cu legislaţia naţională în domeniu.

CAPITOLUL IV

DISPOZIŢII FINALE

Art. 44 Prezentul Statut se completează cu prevederile legislaţiei în vigoare.

Art.45 Orice modificare legislativă în domeniu determină în mod obligatoriu modificarea corespunzătoare a prezentului Statut.

Art. 46 Nerespectarea prevederilor Statutului CCA constituie o abatere disciplinară şi se sancţionează potrivit legii.
APROBAT

prin Decizia CCA 

nr. 2 din 23 noiembrie 2006
REGULAMENTUL

CU PRIVIRE LA PROCEDURA ŞI CONDIŢIILE DE ELIBERARE

A LICENŢELOR DE EMISIE ŞI A AUTORIZAŢIILOR DE RETRANSMISIE

CAPITOLUL I

DISPOZIŢII GENERALE
Art. 1. Scopul prezentului regulament

Regulamentul Cu privire la procedura şi condiţiile de eliberare a licenţelor de emisie şi a autorizaţiilor de retransmisie (denumit în continuare Regulamentul) stabileşte procedura şi condiţiile de eliberare a licenţelor de emisie şi a autorizaţiilor de retransmisie, în conformitate cu Codul audiovizualului nr. 260 din 27.07.2006 şi a altor acte legislative în vigoare.

Art. 2. Semnificaţia termenilor utilizaţi

(1)  transmisiune - difuzare iniţială prin unde radioelectrice, cablu sau satelit, în formă codificată sau necodificată, a serviciilor de programe destinate publicului;

(2) retransmisie - captare şi transmitere simultană a serviciilor de programe sau a unor părţi importante din asemenea servicii, prin orice mijloace tehnice, în integralitatea lor şi fără nici o modificare, difuzate de radiodifuzori şi destinate recepţionării de către public;

(3) radiodifuzor - persoană fizică sau juridică avînd responsabilitatea editorială pentru alcătuirea serviciilor de programe destinate recepţionării de către public care asigură difuzarea acestora direct sau prin intermediul unui terţ;

(4) radiodifuzor public - instituţie audiovizuală naţională sau regională, cu statut de persoană juridică de drept public, aflată în serviciul societăţii, independentă editorial, a cărei activitate este supravegheată de societate;

(5) radiodifuzor privat - instituţie audiovizuală cu statut de persoană juridică de drept privat;

(6) distribuitor de servicii - orice persoană juridică ce pune la dispoziţie publicului o ofertă de servicii de programe prin orice mijloc de comunicaţie electronică, inclusiv prin satelit, cablu sau eter, retransmise pe bază de relaţii contractuale cu radiodifuzorii ori cu alţi distribuitori;

(7) serviciu de programe - ansamblu al programelor sau emisiunilor de radio şi televiziune, furnizate de un radiodifuzor;

(8) licenţă de emisie - act oficial prin care Consiliul Coordonator al Audiovizualului acordă unui radiodifuzor aflat sub jurisdicţia Republicii Moldova dreptul de a difuza, într-o zonă determinată, un anumit serviciu de programe;

(9) autorizaţie de retransmisie - act oficial prin care Consiliul Coordonator al Audiovizualului acordă dreptul de retransmisie a unui serviciu de programe pe teritoriul Republicii Moldova;

(10) licenţă tehnică - act oficial prin care autoritatea administraţiei publice centrale de specialitate legalizează utilizarea mijloacelor tehnice de telecomunicaţii prin eter şi prin cablu conform parametrilor prevăzuţi şi acordă titularului licenţei de emisie obţinute pe bază de concurs, în condiţiile stabilite de aceasta, dreptul de a utiliza, pentru o perioadă determinată, una sau mai multe frecvenţe radioelectrice; 

(11) opere audiovizuale europene - opere de creaţie ale căror producere şi coproducere sînt controlate de persoane fizice sau juridice europene;

(12) cesiune - transmiterea de către un titular de licenţă către altă persoană a drepturilor şi obligaţiunilor asupra licenţei de emisie;

(13) acord prealabil - act juridic, prin care se confirmă disponibilitatea proprietarului canalului sau a agentului acestuia de a semna contractul cu privire la retransmisia serviciilor de programe.

CAPITOLUL II

LICENŢA DE EMISIE

Art. 3.
(1) Anunţarea concursului pentru utilizarea frecvenţelor radio şi a canalelor TV se face în temeiul legislaţiei în vigoare şi a  deciziei CCA. Parametrii frecvenţelor radio şi ai canalelor TV, condiţiile de participare şi criteriile de departajare a solicitanţilor la concurs se dau publicităţii. Documentele se recepţionează în termenul stabilit prin decizia CCA. Bilanţul concursului se face în cadrul şedinţei publice a CCA.

(2) Rezultatele concursului, conform deciziei CCA, se dau publicităţii.

Art. 4. (1) Consiliul Coordonator al Audiovizualului eliberează următoarele categorii de acte:

a) Licenţe de emisie, eliberate prin concurs:

·       pentru transmisia serviciilor de programe radio;

· pentru transmisia serviciilor de programe televizate;
· pentru transmisia şi /sau retransmisia serviciilor de programe televizate prin sistemul MMDS.
b) Licenţe de emisie, eliberate fără concurs:

· transmisia serviciilor de programe radio prin cablu;
· transmisia serviciilor de programe televizate prin cablu;
· transmisia serviciilor de programe radio prin satelit ;

· transmisia serviciilor de programe televizate prin satelit.
c) Autorizaţii de retransmisie pentru:

· retransmisia serviciilor de programe radio prin cablu;
· retransmisia serviciilor de programe televizate prin cablu.
 (2) Prezentul Regulament nu reglementează relaţiile privind crearea şi activitatea sistemelor de televiziune şi radiodifuziune de tip închis (de producţie, tehnologice, didactice, de serviciu), altor feluri de comunicare ce funcţionează pe principiile comutării individuale şi care nu sînt destinate pentru recepţionarea în masă, activitatea secţiilor de radioamatori de diferite genuri, precum şi activitatea legată de realizarea şi închirierea producţiei audiovizuale.

Secţiunea I

Desfăşurarea concursurilor

Art. 5. CCA anunţă concursuri pentru repartizarea frecvenţelor radio şi a canalelor TV disponibile în baza avizului autorităţii administraţiei publice centrale de specialitate.

Art. 6. (1) Anunţul va include următoarele date:

a) Condiţiile (inclusiv nomenclatorul actelor pentru participarea la concurs) şi termenul limită pentru prezentarea solicitărilor;

b) frecvenţele (grupuri de frecvenţe) radio şi canalele (grupuri de canale) TV cu parametrii: localitatea, puterea aparent radiată, reducerea puterii aparent radiate (după caz), polarizarea, înălţimea efectivă a antenei;

c) sistemele MMDS cu parametrii: localitatea, diapazonul de frecvenţe, numărul canalelor TV;

d) cerinţele faţă de serviciul de programe (după caz);

e) termenul de valabilitate a licenţei;

f) mărimea taxei de stat pentru licenţa de emisie;

g) criteriile de departajare.

(2) Nomenclatorul actelor pentru participarea la concurs:

1. Cererea-model de înscriere la concursul pentru obţinerea licenţei de emisie.
2. Copia certificatului de înregistrare a întreprinderii, organizaţiei, instituţiei.

3. Copia Extrasului din Registrul de Stat al întreprinderilor şi organizaţiilor referitor la administratorul întreprinderii şi genurile de activitate. 

4. Copia statutului întreprinderii solicitante, autentificată în modul stabilit cu anexarea tuturor modificărilor introduse pe parcurs.

5. Certificatul privind lipsa sau existenţa restanţelor faţă de bugetul public naţional sau, după caz, contractul de eşalonare a datoriilor.

6. Proiectul editorial al radiodifuzorului: scopurile, sarcinile, timpul şi volumul de emisie (inclusiv realizarea programelor proprii, nu mai puţin de 30% din volumul total de emisie), tematica şi ponderea lor, în procente către volumul total de emisie, limba (limbile) de difuzare a programelor (în procente faţă de volumul total de emisie proprie, emisiunilor realizate în limba de stat li se rezervă nu mai puţin de 65%, cu excepţia localităţilor care cad sub incidenţa art. 11 (9) din Codul audiovizualului), formatul muzical pentru posturile de radio (genul operelor muzicale preconizate spre difuzare), modul de transmisiune (prin unde, prin cablu, prin radioreleu, prin satelit etc.), raza de emisie şi auditoriul consumator de programe.

7. Planul de afaceri: etapele de realizare a proiectului, asigurarea economică a proiectului, organigrama instituţiei şi experienţa solicitantului în domeniul audiovizualului, rezultatele investigării interesului populaţiei faţă de proiectul ce urmează să fie realizat.

8. Grila de emisie săptămînală: denumirea emisiunilor, timpul de difuzare, tematica, limba de realizare şi alte componente ale serviciilor de programe sau /şi lista canalelor retransmise: denumirea, ţara de origine,  limba (limbile) de difuzare.

9. Actul prealabil de  procurare a tehnicii necesare sau de arendă a acesteia.
10. Declaraţia privind participarea (neparticiparea) directă sau indirectă cu capital în fondurile statutare ale altor societăţi din domeniul audiovizualului (în procente).

11. Denumirea radiodifuzorului, datele de identificare (înregistrarea semnalelor sonore ale postului de radio sau grafica siglei studioului TV).

(3) Titularii licenţelor de emisie participante la concurs pentru extinderea ariei de emisie prezintă:

1. Cererea - model de înscriere la concurs.
2. Certificatul privind lipsa sau existenţa restanţelor faţă de bugetul public naţional sau, după caz, contractul de eşalonare a datoriilor.

3. Proiectul editorial al radiodifuzorului cu privire la funcţionare în condiţiile noi.

4. Planul de afaceri care trebuie să conţină: etapele de realizare a proiectului, asigurarea economică a proiectului, organigrama instituţiei şi experienţa solicitantului în domeniul audiovizualului, rezultatele investigării interesului populaţiei faţă de proiectul urmează să fie realizat.

5. Grila de emisie săptămînală: denumirea, timpul de difuzare, conţinutul, limba de realizare a emisiunilor şi alte componente ale serviciilor de programe sau /şi lista canalelor retransmise: denumirea, ţara de origine,  limba (limbile) de difuzare.

6. Actul prealabil de  procurare a tehnicii necesare sau de arendă a acesteia.

Art. 7. Recepţionarea materialelor pentru participarea la concurs şi remedierea neregularităţilor constatate se efectuează pe parcursul a 30 de zile din momentul anunţării concursului pentru utilizarea frecvenţelor radio şi a canalelor TV în „Monitorul Oficial”. În această perioadă solicitanţii beneficiază de consultaţii necesare completării corecte a dosarelor.

Art. 8. Cererea pentru eliberarea licenţei nu se acceptă:

a) dacă a fost depusă (semnată) de o persoană care nu dispune de împuternicirile respective;

b) dacă a fost depusă cu încălcarea cerinţelor prevăzute de art. 6 al. (2) sau (3) din prezentul Regulament;

c) în alte cazuri prevăzute de legislaţia în vigoare. 

Art. 9. (1) Setul complet de documente prezentat la concurs se înregistrează în “Registrul de evidenţă a cererilor pentru eliberarea  licenţelor de emisie şi a autorizaţiilor de retransmisie”.

(2) Solicitantului i se eliberează o recipisă care confirmă recepţionarea cererii şi a setului de documente.

(3) Cererea şi documentele de participare la concurs se păstrează în dosarul titularului de licenţă.

Art. 10.  La concurs solicitanţii pot fi însoţiţi de o echipă formată din cel mult 3 persoane împuternicite să furnizeze membrilor CCA informaţii referitoare la: 

a) statutul societăţii comerciale, situaţia juridică, structura de capital, alte informaţii asupra activităţii acesteia;

b) formatul de principiu al serviciului de programe, structura programelor, alte aspecte specifice ale proiectului editorial;

c) capacităţile de producţie prevăzute, realizarea şi echiparea studioului, alte aspecte specifice de ordin tehnic;

d) capacitatea de susţinere financiară a proiectului.

Art. 11. Criteriile de departajare a participanţilor la concursul pentru utilizarea frecvenţelor radio şi a canalelor TV:
1. Originalitatea proiectului editorial prin care se asigură dezvoltarea audiovizualului autohton.

2. Ponderea producţiei audiovizuale proprii (în procente) în grila de emisie, diversitatea programelor.

3. Ponderea  producţiei  audiovizuale  autohtone şi europene în volumul  total al emisiei .
4. Prioritatea (în procente) a emisiunilor difuzate  în  limba oficială a Republicii Moldova.

5. Propagarea valorilor general-umane: onoare, compasiune, filantropie, prietenie, respect faţă de memoria înaintaşilor, dragoste faţă de ţară, grijă pentru mediul ambiant, patriotism, protejarea demnităţii umane, protejarea minorilor etc.

6. Propagarea culturii naţionale a poporului moldovenesc, etniilor conlocuitoare, precum şi a culturii universale.

7. Prioritatea  programelor instructiv-educative, artistice şi pentru copii.

8. Abordarea problemelor privind instruirea profesională, modul sănătos de viaţă, combaterea violenţei, sadismului şi pornografiei.

9. Reflectarea în programele audiovizuale a poziţiei diverselor grupuri sociale.

10. Respectarea strictă a legislaţiei.

11. Obţinerea premiilor la diverse concursuri în perioada anterioară de activitate în domeniul audiovizualului.

12. Experienţa echipei redacţionale în domeniul audiovizualului.

13. Dotarea cu echipament de performanţă şi aplicarea tehnologiilor audiovizuale avansate, volumul investiţiilor preconizate pentru realizarea emisiei.

14. În cazul existenţei mai multor solicitanţi la obţinerea licenţei, fostul titular poate avea prioritate, în funcţie de:

a. modul respectării condiţiilor prevăzute în licenţa de emisie pe parcursul termenului de valabilitate a licenţei precedente;
b. volumul investiţiilor alocate în dezvoltarea audiovizualului naţional în perioada precedentă de activitate.

Art. 12.  Cererea de eliberare a licenţei se respinge, dacă:

a. documentele prezentate de solicitant conţin date eronate sau care nu corespund adevărului;

b. nu există resurse disponibile (frecvenţe sau canale libere);

c. solicitantul încalcă legislaţia în vigoare, prezentul Regulament, reglementările din domeniul audiovizualului;

d. solicitantul nu a întrunit numărul necesar de voturi;

e. în alte cazuri prevăzute de legislaţia în vigoare.

Art. 13. Materialele prezentate se examinează (se expertizează), ulterior, în baza acestora, se întocmeşte o notă informativă.

Art. 14. Desfăşurarea concursului, anunţat de CCA, are loc în cel mult 20 de zile de la expirarea termenului de depunere a ofertelor. 

Art. 15.  După expirarea termenului de valabilitate al licenţelor, frecvenţele radio şi canalele TV disponibilizate se anunţă la concurs.

Art. 16.  Solicitanţii care doresc să obţină o nouă licenţă pentru următoarea perioadă de activitate depun setul complet de documente, în conformitate cu nomenclatorul actelor pentru participarea la concurs.

Art. 17. Din momentul expirării termenului de valabilitate a licenţei de emisie şi pînă la eliberarea unei licenţe noi, titularul licenţei de emisie, prin decizia acordată de CCA, îşi continuă activitatea audiovizuală.

Secţiunea II

Eliberarea licenţelor de emisie fără concurs

Art. 18. Licenţele de emisie pentru difuzarea serviciilor de programe prin orice alte mijloace de telecomunicaţii decît cele radioelectrice terestre se eliberează prin decizia CCA fără concurs.

Art. 19. (1) Pentru obţinerea licenţei, conducătorul întreprinderii sau organizaţiei ori persoana autorizată de acesta depune cererea, conform modelului stabilit.

(2) La cererea de eliberare a licenţei se anexează:

1. Copia certificatului de înregistrare a întreprinderii, organizaţiei, instituţiei.

2. Copia extrasului din Registrul de Stat al întreprinderilor şi organizaţiilor referitor la administratorul întreprinderii şi genurile de activitate. 

3. Copia statutului întreprinderii solicitante, autentificată în modul stabilit cu anexarea tuturor modificărilor introduse pe parcurs.

4. Certificatul privind lipsa sau existenţa restanţelor faţă de bugetul public naţional sau, după caz, contractul de eşalonare a datoriilor.

5. Proiectul editorial al radiodifuzorului: scopurile, sarcinile, timpul şi volumul de emisie (inclusiv realizarea programelor proprii, nu mai puţin de 30% din volumul total de emisie), tematica şi ponderea lor, în procente către volumul total de emisie, limba (limbile) de difuzare a programelor (în procente faţă de volumul total de emisie proprie, emisiunilor realizate în limba de stat li se rezervă nu mai puţin de 65%, cu excepţia localităţilor care cad sub incidenţa art. 11 (9) din Codul audiovizualului), formatul muzical pentru posturile de radio (genul operelor muzicale preconizate spre difuzare), modul de transmisiune (prin unde, prin cablu, prin radioreleu, prin satelit etc.), raza de emisie şi auditoriul consumator de programe.

6. Planul de afaceri: etapele de realizare a proiectului, asigurarea economică a proiectului, organigrama instituţiei şi experienţa solicitantului în domeniul audiovizualului, rezultatele investigării interesului populaţiei faţă de proiectul urmează să fie realizat.

7. Grila de emisie săptămînală: denumirea emisiunilor, timpul de difuzare, tematica, limba de realizare şi alte componente ale serviciilor de programe sau /şi lista canalelor retransmise: denumirea, ţara de origine,  limba (limbile) de difuzare.

8. Actul prealabil de  procurare a tehnicii necesare sau de arendă a acesteia.
9. Avizul administraţiei publice locale (în cazul reţelelor TV prin cablu).

10. Declaraţia privind participarea (neparticiparea) directă sau indirectă cu capital în fondurile statutare ale altor societăţi din domeniul audiovizualului (în procente).

11. Denumirea radiodifuzorului sau distribuitorului de servicii, datele de identificare (înregistrarea semnalelor sonore ale postului de radio sau grafica siglei studioului TV).

Art. 20. (1) În perioada de perfectare a actelor solicitanţii beneficiază de consultaţii. Setul complet de documente prezentat  este înregistrat în “ Registrul de evidenţă a cererilor pentru eliberarea  licenţelor de emisie şi a autorizaţiilor de retransmisie”.

(2) Solicitantului i se eliberează o recipisă prin care se confirmă recepţionarea setului respectiv de documente.

(3) Materialele prezentate se examinează (se expertizează), ulterior, în baza acestora, se întocmeşte o notă informativă.

(4) Cererea solicitantului privind eliberarea  licenţei  de  emisie este examinată de către  CCA în termen de 30 de zile.
(5) La şedinţa CCA solicitanţii pot fi însoţiţi de cel mult 3 persoane pentru a furniza informaţii care vizează  activitatea audiovizuală ulterioară.

Secţiunea III

 Perfectarea şi eliberarea licenţei de emisie

Art. 21. Licenţa de emisie se perfectează în termen de 3 zile lucrătoare, din ziua semnării deciziei de eliberare a licenţei. Licenţa se eliberează la prezentarea documentului care confirmă achitarea taxei pentru licenţă. 

Art. 22. Dacă solicitantul de licenţă nu a prezentat, în termen de 30 de zile de la data înmînării copiei deciziei CCA cu privire la eliberarea licenţei, documentul ce confirmă achitarea taxei pentru eliberarea acesteia sau nu s-a prezentat pentru a i se elibera licenţa perfectată, CCA este în drept să anuleze propria decizie, licenţa perfectată fiind declarată nevalabilă.

Secţiunea IV
Modificarea datelor indicate în documentele anexate la cererea de eliberare a licenţei

Art. 23. Titularul de licenţă, în termen de 10 zile de la survenirea modificărilor, anexînd documentele în original sau în copii autentificate, care confirmă aceste modificări, este obligat să informeze, în scris, CCA despre survenirea acestora.

Secţiunea V

Suspendarea şi reluarea valabilităţii licenţei

Art. 24. (1) Drept temei pentru suspendarea licenţei servesc:

a) nerespectarea de către titularul de licenţă a prescripţiei privind lichidarea încălcării condiţiilor de licenţiere în termenul stabilit;

b) pierderea parţială sau temporară de către titularul de licenţă a capacităţii de a desfăşura  genul de activitate licenţiat.

(2) Decizia privind suspendarea licenţei se adoptă de CCA în termen de 15 zile lucrătoare de la data stabilirii temeiurilor şi se aduce la cunoştinţa titularului de licenţă în termen de 5 zile lucrătoare de la data adoptării deciziei. Termenul de suspendare a licenţei nu poate depăşi 6 luni.

(3) Titularul de licenţă este obligat să informeze, în scris, CCA despre lichidarea circumstanţelor care au dus la suspendarea licenţei.

(4) Decizia privind reluarea valabilităţii licenţei se adoptă de CCA în termen de 5 zile lucrătoare şi se aduce la cunoştinţă titularului de licenţă de asemenea în termen de 5 zile lucrătoare de la data primirii înştiinţării respective şi a verificării faptului de lichidare a circumstanţelor care au dus la suspendarea licenţei.

(5) Termenul de valabilitate a licenţei nu se prelungeşte pe perioada de suspendare a acesteia.

Secţiunea VI

Reperfectarea licenţei de emisie

Art. 25. (1) Modificarea datelor ce se conţin în licenţă şi în anexa la ea constituie temei pentru reperfectarea licenţei.

(2) La apariţia temeiurilor pentru reperfectarea licenţei titularul acesteia este obligat, în termen de 10 zile lucrătoare, să depună la CCA o cerere de reperfectare a licenţei împreună cu originalul licenţei care necesită reperfectare şi documentele (sau copiile de pe acestea, autentificate de notar sau de organul care le-a eliberat), ce confirmă modificările în cauză.

(3) CCA, în termen de 15 zile lucrătoare de la data depunerii cererii de reperfectare a licenţei şi a documentelor anexate la ea, adoptă decizia privind reperfectarea licenţei, iar în cazul constatării încălcărilor Art. 27 al. (1) lit. a), b), c), d), e), f), g) sau la art. 38 al. (2) din Codul audiovizualului – decizia privind sancţionarea titularului de licenţă, suspendarea sau retragerea licenţei.

(4) Licenţa reperfectată se eliberează pe acelaşi formular sau, după caz, pe un formular nou, ţinîndu-se cont de modificările indicate în cerere; totodată se eliberează copiile necesare de pe licenţa reperfectată.

(5) Termenul de valabilitate a licenţei reperfectate nu poate depăşi termenul de valabilitate indicat în licenţa precedentă.

(6) La reperfectarea licenţei, prin decizia CCA, licenţa precedentă se declară nevalabilă; modificările respective se introduc în registrul de licenţiere.

(7) Activitatea titularului, în perioada examinării cererii privind reperfectarea licenţei, se reglementează  prin decizia CCA. 

(8) În cazul cînd licenţa nu a fost reperfectată în termenul stabilit, vina purtînd-o titularul, CCA este în drept să aplice în modul stabilit sancţiuni administrative sau să retragă licenţa.

(9) Plata pentru licenţa reperfectată se percepe în cuantumul prevăzut de legislaţia în vigoare.

Secţiunea VII

Prelungirea licenţei

Art. 26. (1) După expirarea termenului de valabilitate a licenţei de emisie, la solicitarea radiodifuzorului, licenţa poate fi prelungită de drept, cu respectarea următoarelor condiţii:

· licenţa de emisie a fost obţinută în temeiul Codului audiovizualului;

· activitatea anterioară a fost desfăşurată în conformitate cu prevederile Codului audiovizualului;

· au fost respectate condiţiile prevăzute în licenţa de emisie pe parcursul termenului de valabilitate a acesteia.

(2) Cererea de prelungire a licenţei este depusă de solicitant la CCA cu cel puţin o lună înainte de expirarea termenului de valabilitate a licenţei.

(3) Dacă solicitarea nu întruneşte condiţiile prevăzute de art. 26 al. (1) al prezentului Regulament, CCA va notifica solicitantulului faptul anunţării în concurs a frecvenţelor respective.

(4) Dacă titularul de licenţă nu solicită prelungirea licenţei în termenul prevăzut de art. 26 al. (2) al prezentului Regulament, frecvenţa se consideră disponibilizată.

(5) Dacă titularul de licenţă intenţionează să desfăşoare genul de activitate indicat în licenţa de emisie după expirarea termenului ei de valabilitate (în cazul în care licenţa nu se prelungeşte), acesta este obligat să obţină o nouă licenţă în modul stabilit de Codul audiovizualului şi de prezentul Regulament.

Secţiunea VIII

Retragerea licenţei

Art. 27. (1) Licenţa de emisie se retrage:


- în cazurile menţionate în art. 27 din Codul Audiovizualului;


- la descoperirea faptului de nereperfectare a licenţei conform art. 25 din prezentul Regulament, sau de neprezentare în scris a înştiinţării privind modificarea datelor din cererea de eliberare a licenţei sau în documentele anexate la ea, conform art. 23 din prezentul Regulament;


- în alte cazuri prevăzute de legislaţie.

(2) În termen de 15 zile lucrătoare, începînd cu data stabilirii temeiurilor, CCA adoptă decizia privind retragerea licenţei şi, în cel mult 5 zile lucrătoare de la data adoptării, indicînd temeiurile retragerii ei, o aduce la cunoştinţa titularului de licenţă.

(3) Menţiunea referitoare la data şi numărul deciziei privind retragerea licenţei se înscrie în registrul licenţelor.

(4) În cazul retragerii licenţei taxa pentru licenţă nu se restituie.

(5) Titularul de licenţă, căruia i s-a retras licenţa, poate să depună o nouă cerere de eliberare a licenţei pentru acelaşi gen de activitate doar după expirarea a 12 luni de la data depunerii la CCA a licenţei retrase.

(6) Titularul de licenţă este obligat, în termen de 10 zile lucrătoare de la data adoptării deciziei de retragere a licenţei, să depună la CCA licenţa retrasă.

Secţiunea IX

Cesiunea licenţei de emisie

Art. 28. (1) Licenţa de emisie poate fi cesionată unui terţ doar cu acordul CCA şi cu condiţia că noul titular îşi asumă toate obligaţiile care decurg din licenţă.

(2) În cazul în care titularul licenţei de emisie intenţionează să cedeze către un terţ licenţa, solicitanţii vor depune la CCA următoarele documente:

a) cererea cedentului de cesionare a licenţei de emisie;
b) cererea cesionarului de eliberare a licenţei de emisie cu asumarea tuturor obligaţiilor care decurg din licenţă, cu anexarea setului de documente prevăzut în nomenclatorul actelor pentru obţinerea licenţei. 

(3) În termen de 15 zile de la data primirii solicitării, CCA decide asupra cesiunii licenţei de emisie. 

(4) In termen de 5 zile calendaristice de la obţinerea licenţei de emisie, cesionarul va depune la CCA o cerere de modificare a licenţei tehnice. 

(5) Copia licenţei tehnice modificate va fi depusa la CCA în termen de 5 zile de la eliberarea acesteia.
Art. 29.  Licenţa  de emisie nu poate fi cesionată decât după o perioadă de minimum 12 luni de la data începerii difuzării serviciului de programe.

CAPITOLUL III

AUTORIZAŢIA DE RETRANSMISIE

Art. 30. (1) Retransmisia integrală a unor servicii de programe  sau a unei părţi din acestea se efectuează numai în condiţiile deţinerii autorizaţiei de retransmisie. 

(2) Autorizaţia  de retransmisie cuprinde:
a) numărul autorizaţiei;
b) datele de identificare a titularului autorizaţiei de retransmisie;
c) denumirea distribuitorului de servicii;
d) amplasamentul staţiei;
e) denumirea localităţilor deservite de reţea;
f) structura ofertei serviciilor de programe retransmise.

Art. 31.  (1) Autorizaţia de retransmisie este valabilă pe un termen de 6 ani.

(2) Taxa de stat pentru eliberarea autorizaţiei de retransmisie este egală cu taxa prevăzută de legislaţia în vigoare pentru eliberarea licenţei de emisie.

Art. 32.  (1) Autorizaţia de retransmisie constituie temei pentru obţinerea licenţei tehnice. 

(2) Cererea de eliberare a licenţei tehnice se depune la CCA care o  înregistrează şi o remite autorităţii administraţiei publice centrale de specialitate în termen de 24 de ore. 

Art. 33. (1) Autorizaţia de retransmisie se eliberează fără concurs.

(2) Pentru obţinerea autorizaţiei de retransmisie, conducătorul întreprinderii sau organizaţiei ori persoana autorizată de acesta depune cererea, conform modelului stabilit.

(3) La cererea de eliberare a autorizaţiei de retransmisie se anexează:

a) Conţinutul ofertei serviciilor de programe (lista serviciilor de programe preconizate spre retransmitere, la alcătuirea cărora se va ţine cont de cerinţele art. 11 (8) şi 29 (5) din Codul Audiovizualului);

b) Acordul prealabil cu producătorii serviciilor de programe respective sau reprezentanţii legali ai acestora. În cazul dacă acordul e perfectat în altă limbă decît cea de stat, se prezintă şi traducerea legalizată;

c) Dovada capacităţii financiare de asigurare a realizării proiectului (cont bancar, certificat bancar asupra intenţiei de acordare a unui împrumut, factură de achiziţionare a mijloacelor tehnice necesare etc.);

d) Avizul autorităţii/autorităţilor publice locale din teritoriul/teritoriile care vor beneficia de serviciile distribuitorilor de programe (în cazul reţelelor cu transmisie prin cablu);

e) Dovada achitării taxei de stat.

Art. 34. (1) Setul complet de documente prezentat  este înregistrat în “Registrul de evidenţă a cererilor pentru eliberarea  licenţelor de emisie şi a autorizaţiilor de retransmisie”.

(2) Solicitantului i se eliberează o recipisă prin care se confirmă recepţionarea setului respectiv de documente.

Art. 35. Titularul autorizaţiei de retransmitere îşi poate începe activitatea, dacă sunt îndeplinite cumulativ următoarele condiţii:

a) Intenţia de începere a activităţii a fost comunicată, în scris, CCA cu cel puţin 72 de ore înainte de lansarea emisiei. Informaţia este însoţită de originalul sau copia legalizată a contractelor încheiate cu producătorii serviciilor de programe preconizate pentru retransmisie sau reprezentanţii legali ai acestora;

b) Conţinutul ofertei serviciului de programe corespunde celui declarat la momentul obţinerii autorizaţiei de retransmisie. În cazul unor modificări, acestea urmează să fie aprobate de către CCA şi introduse în condiţiile autorizaţiei de retransmisie.

Art. 36. (1) Modificarea autorizaţiei de retransmisie se efectuează prin decizia CCA, în termen de 15 zile după depunerea cererii (cu anexarea documentelor şi datelor modificate).

(2) Modificarea structurii ofertei poate fi operată de către distribuitorul de servcii numai după aprobarea acesteia de către CCA.

Art. 37. Cererea de obţinere a unei noi autorizaţii de retransmisie se depune la CCA cu 15 zile înaintea datei de expirare a  autorizaţiei (sau licenţei) obţinute anterior.

Art. 38. (1) Autorizaţia de retransmisie se retrage în următoarele situaţii:

a) Titularul autorizaţiei de retransmisie încalcă sistematic prevederile legislaţiei în vigoare şi condiţiile autorizaţiei;

b) distribuitorul de servicii retransmite un serviciu de programe fără deţinerea drepturilor de retransmisie;

c) ca urmare a retragerii licenţei tehnice;

d) la cererea titularului;

e) distribuitorul de servicii nu lansează emisia în termen de cel mult un an de la data eliberării autorizaţiei de retransmisie.

(2) Retragerea autorizaţiei de retransmisie se aplică de CCA doar după epuizarea celorlalte modalităţi de sancţionare prevăzute de art. 38 din Codul audiovizualului.

CAPITOLUL  IV

LICENŢA TEHNICĂ

Art. 39. (1) Titularul licenţei de emisie sau a autorizaţiei de retransmisie va solicita licenţa tehnică în termen de cel mult 6 luni de la data  obţinerii licenţei de emisie sau a autorizaţiei de retransmisie, după executarea condiţiilor tehnice prevăzute de PROCEDURA de eliberare şi modificare a licenţei tehnice, elaborată de autoritatea adminstraţiei publice centrale de specialitate şi coordonată cu CCA.

(2) Cererea de obţinere a licenţei tehnice se depune la CCA, care, în termen de 24 ore, o va remite autorităţii administraţiei publice centrale de specialitate. 

(3) Licenţa tehnică este eliberată de către autoritatea administraţiei publice centrale de specialitate în termen de 5 zile de la  data solicitării.

CAPITOLUL  V

DISPOZIŢII FINALE

Art. 40. Prezentul Regulament este parte integrantă a Statutului CCA.

Art. 41. Prezentul Regulament este obligatoriu pentru radiodifuzorii şi distribuitorii de servicii, solicitanţii licenţelor de emisie şi autorizaţiilor de retransmisie din Republica Moldova.

 Art. 42.  Radiodifuzorii şi distribuitorii de servicii, solicitanţii licenţelor de emisie şi autorizaţiilor de retransmisie îşi asumă toată responsabilitatea privind respectarea prezentului Regulament. 

Anexa nr. 2 

S T R U C T U R A 

Consiliului Coordonator al Audiovizualului

Membrii CCA                                                                                       9

Secretar CCA                                                                                        1

Contabil şef                                                                                           1

Direcţia expertiză şi licenţiere                                                              6

Direcţia monitorizare                                                                          11

Serviciul Relaţii Externe şi integrare europeană                                  3

Serviciul juridic şi de personal                                                             5

Notă informativă

Conform art. 48 (2) şi art. 68 (2) din Codul Audiovizualului al Republicii Moldova, Consiliul Coordonator al Audiovizualului a elaborat şi a prezentat Parlamentului spre aprobare statutul său, structura, devizul de cheltuieli şi cuantumul salariului funcţiei membrilor şi colaboratorilor CCA. Statutul, reieşind din prevederile Codului, concretizează funcţiile membrilor Consiliului, reglementează modul de desfăşurare a şedinţelor şi de luare a deciziilor de către Consiliu,  activitatea aparatului Consiliului. Sînt elucidate de asemenea procedura şi condiţiile de eliberare a licenţelor de emisie şi a autorizaţiilor de retransmisie, condiţiile de desfăşurare a concursurilor etc..

Totodată, este prezentată spre confirmare noua structură a Consiliului Coordonator al Audiovizualului, devizul de cheltuieli pe anul 2007 şi cuantumul salariilor de funcţie a membrilor şi colaboratorilor Consiliului Coordonator al Audiovizualului. La alcătuirea acestora, s-a ţinut cont de Legea cu privire la sistemul de salarizare în sectorul bugetar nr. 355-XVI din 23 decembrie 2005 şi Bugetul de stat pentru anul viitor.












































































